Tilastot kertovat: Suomalainen jalkapallojoukkue ei pärjää eurokentillä
19.08.2019 klo 9:56
Kun HJK putosi torstaina vierasmaalisäännön myötä Riga FC:lle Eurooppa-liigassa, loppuivat suomalaisjoukkueiden europelit jälleen kovin lyhyeen.
Riga tiputti HJK:n jatkosta. Mauri Ratilainen / AOP
Viime kausina on ollut ennemmin sääntö kuin poikkeus, että suomalaiset jalkapallojoukkueet häviävät europeleissä paremmilleen, voittavat pääosin heikommat ja putoavat tasaisista pareista useammin kuin etenevät jatkoon. Naapurimaissa venytään huomattavasti paremmin. Ainakin tällainen mielikuva elää hyvin vahvana suomalaisten mielissä.
Tämän kauden suomalaistulokset ovat kuitenkin selvästi paremmat kuin kahdella edellisellä. Jos otteluista jaettaisiin normaalit sarjapisteet, olisi tämän kauden suomalaisnippujen saldo 17 pistettä. Viime vuonna europelit olisivat tuottaneet vain yhdeksän, kautta aiemmin 14 pinnaa. Aavistuksen negatiivisesta ilmapiiristä huolimatta voidaan ehkä kuitenkin todeta klassisesti, että eteenpäin on menty? Vai olivatko kaksi edellistä kautta kuitenkin vain aallonpohja?
Kesällä 2016 suomalaisten menestys eurokentillä oli nimittäin hieman parempaa kuin nyt. Neljäntoista ottelun pistesaalis olisi ollut 18 eli käytännössä sama kuin HJK:n, KuPS:n, RoPS:n sekä FC Interin tällä kertaa keräämä. Vuotta aikaisemmin pinnoja olisi sen sijaan kertynyt vain kymmenen.
Hyvä maaliero
Vaikka joukkueet keräävät kritiikkiä otteistaan, ja osin syystäkin, näyttävät tilastot viimeisen viiden vuoden tarkastelujaksolla, että tämän kauden suoritukset kuuluvat suomalaisittain selvästi onnistuneempaan osastoon. Erityisesti maaliero näyttää huomattavasti paremmalta, sillä kaikkina neljänä aiempana kesänä se on jäänyt selvästi pakkasen puolelle. Tänä vuonna maaliero oli 14 ottelussa lopulta tasan 18–18.
Suuria venymisiä ei aiempien kausien tapaan nähty, joten on vain yksinkertaisesti todettava, että tämä on suomalaisen jalkapallon taso kansainvälisissä seuraotteluissa.
Eväät eivät pidemmälle riitä. Kerran kymmeneen vuoteen ylletään lohkovaiheeseen ja noin viiden vuoden välein ratkaisevaan pudotuspelipariin saakka.
Pari johtotähteä
Kateellisena katsomme länteen ja ihailemme muiden pohjoismaiden jalkapallokulttuureja sekä menestystä. Mutta muutama lohdutuksen sanan on tältä europelikesältä kerrottavana. Viime vuosina ihailua kerännyt Islanti oli Euroopassa aivan eksyksissä. Islantilaiset joukkueet summasivat kaikkinensa vain yhden voiton ja kokonaista kolme tasapeliä. Tukkaan tuli kahdeksan kertaa ja maaliero oli raskas 7–29.
Järin kaksisesti ei mennyt tanskalaisillakaan (toki FC Kööpenhamina jatkaa vielä taivaltaan ja voi tilastoja kaunistella). Voittoja tuli tilille yhtä paljon kuin suomalaisjoukkueille eli neljä, mutta tasureita vain kaksi. Seitsemästi tanskalaisjoukkue poistui kentältä tappio niskassaan. Maalierokin oli tyly 18–24.
Ruotsissa sekä Norjassa europelit ovat perinteisesti tuottaneet enemmän positiivisia tunteita. Sama tahti on jatkunut tänä kesänä, sillä kummankin maan joukkueet ovat voittaneet jo 11 kertaa, pelanneet neljä tasapeliä ja hävinneet viidesti. Me suomalaiset voimme vain seurata sivusta, miten AIK, Malmö, Molde sekä Rosenborg jatkavat edelleen taivaltaan. Näistä trondheimilaisseura on jo varmistanut vähintään Eurooppa-liigan lohkopaikan.